游浯溪用張宛邱韻
作者：程洵
朝代：宋

paragraphs: 六合塵昏誰汛掃，秦王功業成橫草。
後裔居安不慮危，欲向溫柔鄉裏老。
漁陽金鼓動地來，羯胡本非劉石才。
若爲二十四郡守，如振槁葉彈浮埃。
皇天悔禍見星紀，太白入月胡當死。
英英李郭爲時生，濟世何須識丁字。
祅災已去瑞慶來，何人大筆書丹崖。
南□猶自頌聲作，中天想見氛祲開。
遺文三復堪悲慨，興廢渾如目前在。
咄哉誤國高將軍，猶歎兩京作斤賣。